CELEX: 32019D2098
Language: et
Date: 2019-11-28 00:00:00
Title: Komisjoni rakendusotsus (EL) 2019/2098, 28. november 2019, ajutiste loomatervisenõuete kohta seoses inimtoiduks ettenähtud loomsete saaduste saadetistega, mis on pärit liidust ja saadetakse sinna tagasi kolmanda riigi sisenemiskeelu tõttu (teatavaks tehtud numbri C(2019) 8092 all) (EMPs kohaldatav tekst)

9.12.2019   
               
               
                  ET
               
               
                  Euroopa Liidu Teataja
               
               
                  L 317/111
               
            
         KOMISJONI RAKENDUSOTSUS (EL) 2019/2098,
         28. november 2019,
         ajutiste loomatervisenõuete kohta seoses inimtoiduks ettenähtud loomsete saaduste saadetistega, mis on pärit liidust ja saadetakse sinna tagasi kolmanda riigi sisenemiskeelu tõttu
         (teatavaks tehtud numbri C(2019) 8092 all)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (1) eriti selle artikli 8 punkti 5 kolmandat taanet,
         ning arvestades järgmist:
         
                     (1)
                  
                  
                     Direktiivis 2002/99/EÜ on sätestatud loomatervishoiu üldeeskirjad, millega reguleeritakse inimtoiduks ettenähtud loomsete saaduste toomist liitu kolmandatest riikidest. Eelkõige nähakse sellega ette, et komisjon võtab vastu eeskirjad, milles käsitletakse kõnealuste toodete sissetoomise viise. Kõnealuses direktiivis sätestatud loomatervishoiu eeskirjad ei mõjuta nõukogu direktiivis 97/78/EÜ (2) sätestatud veterinaarkontrollide eeskirju ning neid kohaldatakse paralleelselt.
                  
               
                     (2)
                  
                  
                     Direktiivis 97/78/EÜ on sätestatud kolmandatest riikidest liitu toodavate loomsete saaduste (sealhulgas direktiivi 2002/99/EÜ kohaldamisalasse kuuluvate toodete) saadetiste veterinaarkontrolli korraldamise eeskirjad. Direktiivi 97/78/EÜ artiklis 15 on sätestatud, et liikmesriigid lubavad teatavatel tingimustel selliste toodete taassissevedu, juhul kui kolmas riik on nende suhtes kohaldanud sisenemiskeeldu. Need tingimused hõlmavad sertifikaatidega seotud nõudeid ning nende eesmärk on kaitsta inimeste ja loomade tervist.
                  
               
                     (3)
                  
                  
                     Euroopa Parlamendi ja nõukogu määrusega (EL) 2017/625 (3) tunnistati direktiiv 97/78/EÜ kehtetuks alates 14. detsembrist 2019. Kõnealuse määrusega on kehtestatud uus õigusraamistik ametlike kontrollide ja muude ametlike toimingute jaoks, et kontrollida liidu toidutarneahela õigusaktide nõuetekohast kohaldamist. Selles sätestatakse eeskirjad, milles muu hulgas käsitletakse liitu toodavate loomsete saaduste (sealhulgas toidu) saadetiste ametlikku kontrollimist. Lisaks tunnistati Euroopa Parlamendi ja nõukogu määrusega (EL) 2016/429 (4) kehtetuks direktiiv 2002/99/EÜ alates 21. aprillist 2021. Määruses (EL) 2016/429 on sätestatud eeskirjad loomataudide ennetamiseks, sealhulgas eeskirjad loomsete saaduste liitu sisenemise kohta. Nimetatud kahes määruses sätestatud eeskirju kohaldatakse paralleelselt, kuid samal ajal kui määruses (EL) 2017/625 sätestatud eeskirjad on oma olemuselt horisontaalsed, on määruses (EL) 2016/429 sätestatud eeskirjad rohkem valdkonnapõhised, sest need on seotud loomatervisega.
                  
               
                     (4)
                  
                  
                     Täiendavad eeskirjad on nüüdseks kehtestatud komisjoni delegeeritud määrusega (EL) 2019/2074 (5) määruse (EL) 2017/625 alusel ametlike kontrollide tegemiseks kolmandatest riikidest pärit loomade ja kaupade saadetiste suhtes, mis on pärit liidust ja mis saadetakse tagasi liitu kolmanda riigi sisenemiskeelu tõttu. Nende täiendavate eeskirjade eesmärk on kontrollida, kas tagasisaadetud kaubasaadetised vastavad muu hulgas loomatervisenõuetele, ja osutada nendele nõuetele, mis on sätestatud liidu loomatervishoiu eeskirjades. Kõnealust delegeeritud määrust kohaldatakse alates 14. detsembrist 2019 kooskõlas määruse (EL) 2017/625 kohaldamise kuupäevaga.
                  
               
                     (5)
                  
                  
                     Direktiivi 2002/99/EÜ rakendamiseks ette nähtud komisjoni õigusaktidega ei ole praegu ette nähtud konkreetseid loomatervisenõudeid liitu taassisenevate loomsete saaduste kohta, mis on liidust eksporditud ja mis saadetakse liitu tagasi kolmanda riigi sisenemiskeelu tõttu. Õiguskindluse tagamiseks selliste liitu taassisenevate inimtoiduks ettenähtud loomsete saaduste saadetiste suhtes, mis on liidust eksporditud ja mille suhtes on kolmandad riigid kohaldanud sisenemiskeeldu, kohaldatavate loomatervisenõuete osas ning võimalike loomaterviseriskide leevendamiseks pärast 14. detsembrit 2019, mil direktiiv 97/78/EÜ tunnistatakse kehtetuks, tuleks sätestada kõnealuseid saadetisi käsitlevad loomatervisenõuded.
                  
               
                     (6)
                  
                  
                     Eelkõige ei tohiks kõnealuste toodete kolmandates riikides mahalaadimine, ladustamine ja uuesti pealelaadimine põhjustada riski, et direktiivi 2002/99/EÜ I lisas loetletud teatavate loomahaiguste tekitajad kanduksid liitu ja leviksid seal.
                  
               
                     (7)
                  
                  
                     Lisaks eksportiva liikmesriigi pädeva asutuse välja antud originaaldokumentidele peaks olema lubatud kontrollida ka inimtoiduks ettenähtud loomsete saaduste saadetiste päritolu määruse (EL) 2017/625 (IMSOC) artiklis 131 osutatud ja komisjoni rakendusmäärusega (EL) 2019/1715 (6) kehtestatud ametliku kontrolli teabehaldussüsteemis esitatud originaalsertifikaadi elektroonilise ekvivalendi põhjal.
                  
               
                     (8)
                  
                  
                     Inimtoiduks ettenähtud loomsete saaduste saadetist, mis on tagasi saadetud liitu pärast seda, kui kolmas riik on selle suhtes kohaldanud sisenemiskeeldu, tuleks lubada vedada liidus asuvasse sihtkohta, kui sihtkoha pädev asutus liidus on andnud nõusoleku kõnealuse saadetise vastuvõtmiseks.
                  
               
                     (9)
                  
                  
                     On vaja tagada, et inimtoiduks ettenähtud loomsete saaduste saadetised, mis saadetakse liitu tagasi pärast kolmanda riigi sisenemiskeeldu, jõuaksid oma sihtkohta liidus. Seepärast tuleks komisjoni delegeeritud määruses (EL) 2019/1666 (7) sätestatud menetlusnõudeid kohaldada selliste saadetiste veo ja saabumise seire suhtes alates liitu saabumise piiripunktist kuni liidus asuva sihtkoha ettevõttesse.
                  
               
                     (10)
                  
                  
                     Käesolevas rakendusotsuses sätestatud loomatervisenõudeid tuleks kohaldada kuni 21. aprillini 2021, kuna alates sellest kuupäevast kohaldatakse määrust (EL) 2016/429 ja komisjoni delegeeritud määrust loomatervishoiu eeskirjade kohta, milles käsitletakse kolmandatest riikidest või territooriumidelt teatavate loomade, loomse paljundusmaterjali ja loomsete saaduste liitu sisenemist, liikumist ja käitlemist.
                  
               
                     (11)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Piiripunkti pädev asutus annab loa tuua liitu nõukogu direktiivi 2002/99/EÜ artikli 2 lõikes 4 määratletud loomsete saaduste saadetisi, mis on liidust pärit ja mis saadetakse liitu tagasi kolmanda riigi sisenemiskeelu tõttu, juhul kui on täidetud järgmised tingimused:
               
                           a)
                        
                        
                           saadetisele on lisatud eksportiva liikmesriigi pädeva asutuse välja antud ametlik originaalsertifikaat või dokument või selle elektrooniline ekvivalent, mis on esitatud määruse (EL) 2017/625 (IMSOC) artiklis 131 osutatud ja rakendusmäärusega (EL) 2019/1715 kehtestatud ametlike kontrollide teabehaldussüsteemis, või selle tõestatud ärakiri;
                        
                     
                           b)
                        
                        
                           saadetisele on lisatud liidus asuva sihtkoha pädeva asutuse deklaratsioon, milles kinnitatakse, et kõnealune asutus nõustub saadetist vastu võtma, ning milles on märgitud liitu tagasisaatmise sihtkoht;
                        
                     
                           c)
                        
                        
                           saadetisele on lisatud üks järgmistest dokumentidest, milles on märgitud põhjendus, miks kolmas riik selle suhtes sisenemiskeeldu kohaldas, vajaduse korral kolmandas riigis toimunud mahalaadimise, ladustamise ja uuesti pealelaadimise koht ja kuupäev, ning järgmine teave:
                           
                                       i)
                                    
                                    
                                       terve originaalplommiga konteinerite või pakendite puhul saadetise eest vastutava ettevõtja deklaratsioon, milles kinnitatakse, et vedu toimus loomsete saaduste tüübile vastavates tingimustes ja et saadetise sisu ei ole veo ajal muudetud; või
                                    
                                 
                                       ii)
                                    
                                    
                                       kolmanda riigi pädeva asutuse või muu ametiasutuse ametlik deklaratsioon, milles kinnitatakse, et punkti d nõuded on täidetud;
                                    
                                 
                     
                           d)
                        
                        
                           kui loomsed saadused laaditi maha kolmandas riigis, on kolmanda riigi pädev asutus või muu ametiasutus kinnitanud, et:
                           
                                       i)
                                    
                                    
                                       loomsete saaduste käitlemine piirdus nende mahalaadimise, ladustamise ja uuesti pealelaadimisega kolmandas riigis;
                                    
                                 
                                       ii)
                                    
                                    
                                       on kehtestatud tõhusad meetmed, et vältida kolmandas riigis mahalaadimise, ladustamise ja uuesti pealelaadimise ajal loomsete saaduste saastumist haigustekitajatega, mis põhjustavad direktiivi 2002/99/EÜ I lisas loetletud loomade nakkushaigusi;
                                    
                                 
                                       iii)
                                    
                                    
                                       kolmandas riigis mahalaadimise, ladustamise ja uuesti pealelaadimise asukoha suhtes ei kohaldatud kolmandas riigis mahalaadimise, ladustamise ja uuesti pealelaadimise ajal direktiivi 2002/99/EÜ I lisas loetletud nakkushaigustest tulenevaid loomatervisega seotud liikumispiiranguid.
                                    
                                 
                     
            
               2.   Erandina lõike 1 punktist a, juhul kui kõnealuses sättes osutatud dokumente ei ole välja andnud eksportiva liikmesriigi pädev asutus, tõendatakse saadetise päritolu muul viisil, võttes aluseks saadetise eest vastutava ettevõtja esitatud dokumenteeritud tõendid.
            
            
               3.   Piiripunkti pädev asutus jälgib loomsete saaduste saadetise transporti ja saabumist sihtkohta vastavalt komisjoni delegeeritud määruse (EL) 2019/1666 artiklitele 2 ja 3.
            
         
         
            Artikkel 2
            Käesolev otsus kehtib alates 14. detsembrist 2019 kuni 21. aprillini 2021.
         
         
            Artikkel 3
            Käesolev otsus on adresseeritud liikmesriikidele.
         
         
            Brüssel, 28. november 2019
            
               
                  Komisjoni nimel
               
               Vytenis ANDRIUKAITIS
               
                  komisjoni liige
               
            
         
         
            (1)  EÜT L 18, 23.1.2003, lk 11.
         
            (2)  Nõukogu 18. detsembri 1997. aasta direktiiv 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted (EÜT L 24, 30.1.1998, lk 9).
         
            (3)  Euroopa Parlamendi ja nõukogu 15. märtsi 2017. aasta määrus (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus) (ELT L 95, 7.4.2017, lk 1).
         
            (4)  Euroopa Parlamendi ja nõukogu 9. märtsi 2016. aasta määrus (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84, 31.3.2016, lk 1).
         
            (5)  Komisjoni 23. septembri 2019. aasta delegeeritud määrus (EL) 2019/2074, millega täiendatakse Euroopa Parlamendi ja nõukogu määrust (EL) 2017/625 seoses spetsiaalse ametliku kontrolli eeskirjadega, mida kohaldatakse teatavate looma- ja kaubasaadetiste suhtes, mis on pärit liidust ja saadetakse sinna tagasi kolmanda riigi sisenemiskeelu tõttu (ELT L 316, 6.12.2019, lk 6).
         
            (6)  Komisjoni 30. septembri 2019. aasta rakendusmäärus (EL) 2019/1715, millega kehtestatakse ametliku kontrolli teabehaldussüsteemi ja selle süsteemikomponentide toimimise eeskirjad (IMSOCi määrus) (ELT L 261, 14.10.2019, lk 37).
         
            (7)  Komisjoni 24. juuni 2019. aasta delegeeritud määrus (EL) 2019/1666, millega täiendatakse Euroopa Parlamendi ja nõukogu määrust (EL) 2017/625 tingimuste osas, mis on vajalikud teatavate kaupade saadetiste veo ja saabumise jälgimiseks teel liitu saabumise piiripunktist liidus asuvasse sihtettevõttesse (ELT L 255, 4.10.2019, lk 1).